Meil kehtib usuvabadus. - Kas tähendab see aga millestki ilma olemist? Kas tähendab sõna vabariik olemist ilma riigita? Vastupidi, meil on nii vabadus kui õigus omada ja omandada eluväärtusi. Esmajoones ka usulisi. Olgu kodus, koolis või töökohas.  Neid tuleb vahest taasavastada ja uuesti ellu rakendada. Nagu iseseisvustki. Usk modernismi on pannud meid kahtlema igavestes tõdedes ja püsiväärtustes, pannud lootma moodsale tehnoloogiale või sotsiaalsetele reformidele. Naeratavaid lapsesilmi ja kõiksuse lahket palet usus Jumalasse ei asenda aga miski. Kokkuvõtvalt ütleb Paulus: "Ent nüüd jääb usk, lootus ja armastus, need kolm, aga suurim neist on armastus." Eesti on väike riik. Aga ta võib saada armastuse ja hoolivuse impeeriumiks. Mida muud  peakski tähendama unistus saada suureks vaimult? Mitte keegi ei keela seda meile peale meie enda.